Podvodník spolupracoval s mladším mužom a údajne sa často zdržiavali v obchodnom centre Nivy.
Bratislavská polícia pátra po podvodníkovi, ktorý sa 12. mája vydával za znalca z oblasti overovania pravosti zlatých mincí. V reštaurácii v Bratislave sa stretol s "klientom", ktorému mal mince skontrolovať, no namiesto toho ich ukradol. Mince vraj počas kontroly ukladal z jedného balíčka do druhého.
"Tento balíček údajne následne oblepil lepiacou páskou a pri doručení jedla vymenil za iný, v ktorom sa namiesto mincí nachádzali kovové podložky. Týmto konaním bol poškodený uvedený do omylu a bola mu spôsobená škoda vo výške približne 100 500 €," píšu policajti na Facebooku.
Páchatelia sú dvaja
Páchateľ sa údajne zdržiava na viacerých miestach v Bratislave. Najčastejšie ho videli
na Páričkovej a Budovateľskej ulici a v priestoroch obchodného centra na Mlynských nivách. Podľa kamerových záznamov spolupracoval s mladším mužom. Ten má podľa opisu približne 30 rokov, 175 cm a je zavalitej postavy, tmavšej pleti s bradou.
"Akékoľvek poznatky, ktoré by viedli k zisteniu totožnosti osôb na fotkách, vás žiadame oznámiť na bezplatnom čísle polície 158, alebo osobne na ktoromkoľvek policajnom oddelení. Prípadne nám napíšte formou správy na FB profile," žiada polícia obyvateľov.